吳迪吉載酒永安寺會者十一分韵賦詩以字爲韵予用逸字
作者：謝逸
朝代：宋

paragraphs: 延陵多賢孫，傑然者迪吉。
上書因自訟，賓客禁私覿。
瞑目數歸期，閉口防罰直。
謁告呼朋儕，笑談洗憂慼。
開樽青蓮界，逍遥以永日。
翩翩客鼎來，草草筵初秩。
子珍樂易人，開談見胸臆。
宗魯與人交，坦然無畛域。
君澤學古談，論議簡而質。
伯更廊廟具，綠髮居師席。
澤民泮水英，每試輒中的。
叔野飽書史，胸中萬卷積。
文美秉天機，溫如蒼玉璧。
文康氣雄豪，目睨天宇窄。
中邦最清修，操履有繩尺。
樂之似長康，癡絕故無匹。
坐客皆奇才，椎鈍莫如逸。
諸人或見賞，頗愛性真率。
不求身後名，但喜杯中物。
世故了不知，一醉吾事畢。